CELEX: 32012D0003(01)
Language: lt
Date: 1330905600000
Title: 2012/153/ES: 2012 m. kovo 5 d. Europos centrinio banko sprendimas dėl Graikijos Respublikos išleistų arba visapusiškai garantuotų antrinę rinką turinčių skolos priemonių tinkamumo Graikijos Respublikos skolos mainų pasiūlymo kontekste (ECB/2012/3)

16.3.2012   
            
            
               LT
            
            
               Europos Sąjungos oficialusis leidinys
            
            
               L 77/19
            
         EUROPOS CENTRINIO BANKO SPRENDIMAS
   2012 m. kovo 5 d.
   dėl Graikijos Respublikos išleistų arba visapusiškai garantuotų antrinę rinką turinčių skolos priemonių tinkamumo Graikijos Respublikos skolos mainų pasiūlymo kontekste
   (ECB/2012/3)
   (2012/153/ES)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 3 straipsnio 1 dalies pirmą įtrauką, 12 straipsnio 1 dalį, 18 straipsnį ir 34 straipsnio 1 dalies antrą įtrauką,
   atsižvelgdama į 2011 m. rugsėjo 20 d. Gaires ECB/2011/14 dėl Eurosistemos pinigų politikos priemonių ir procedūrų (1), ypač į jų I priedo 1.6, 6.3.1 ir 6.3.2 skirsnius,
   kadangi:
   
               (1)
            
            
               dėl finansų rinkoje susiklosčiusių išimtinių aplinkybių ir sutrikdyto Graikijos Respublikos išleistų arba garantuotų vertybinių popierių normalaus vertinimo rinkoje, 2010 m. gegužės 6 d. Valdančioji Taryba priėmė Sprendimą ECB/2010/3 dėl laikinų priemonių dėl Graikijos Vyriausybės išleistų arba garantuotų antrinę rinką turinčių skolos priemonių tinkamumo (2). Šiuo sprendimu buvo laikinai suspenduoti Eurosistemos minimalūs reikalavimai dėl kredito kokybės minimalių ribų, nurodyti Gairių ECB/2011/14 I priedo 6.3.2 skirsnyje nustatytose Eurosistemos kredito vertinimo pagrindų taisyklėse tam tikram antrinę rinką turinčiam turtui. Sprendimu ECB/2012/2 (3) Sprendimas ECB/2010/3 buvo panaikintas dėl skolos mainų pasiūlymo paskelbimo Graikijos Vyriausybės išleistų arba garantuotų antrinę rinką turinčių skolos priemonių turėtojams privačiojo sektoriaus dalyvavimo kontekste neigiamo poveikio tokių skolos priemonių kredito reitingams;
            
         
               (2)
            
            
               2011 m. liepos 21 d. euro zonos valstybių ar Vyriausybių vadovai bei Sąjungos institucijos paskelbė priemones Graikijos valstybės finansams stabilizuoti, įskaitant jų įsipareigojimą padidinti įkaito vertę, siekiant paremti Graikijos Respublikos išleistų arba garantuotų antrinę rinką turinčių skolos priemonių kokybę. Valdančioji taryba nusprendė, kad Graikijos Respublika turi padidinti tokio įkaito vertę nacionalinių centrinių bankų (NCB) naudai;
            
         
               (3)
            
            
               Valdančioji taryba nusprendė, kad Eurosistemos kredito kokybės minimali riba turėtų būti suspenduota Graikijos Respublikos išleistoms arba visapusiškai garantuotoms antrinę rinką turinčioms skolos priemonėms, kurioms taikomas įkaito vertės padidinimas,
            
         PRIĖMĖ ŠĮ SPRENDIMĄ:
   1 straipsnis
   Graikijos Respublikos išleistų arba visapusiškai garantuotų antrinę rinką turinčių skolos priemonių tinkamumas Grakijos Respublikos skolos mainų pasiūlymo kontekste
   1.   Graikijos Respublikos išleistos arba visapusiškai garantuotos antrinę rinką turinčios skolos priemonės, kurios neatitinka Eurosistemos minimalių reikalavimų dėl kredito kokybės minimalių ribų, nurodytų Gairių ECB/2011/14 I priedo 6.3.2 skirsnyje nustatytose Eurosistemos kredito vertinimo pagrindų taisyklėse tam tikram antrinę rinką turinčiam turtui, tačiau atitinka kitus Gairių ECB/2011/14 I priede nustatytus tinkamumo reikalavimus, gali būti naudojamos kaip įkaitas Eurosistemos kredito operacijoms, jei Graikijos Respublika padidina įkaito vertę nacionaliniams centriniams bankams skolos išpirkimo schemos forma.
   2.   1 dalyje nurodytos antrinę rinką turinčios skolos priemonės yra tinkamos tol, kol trunka įkaito vertės padidinimas.
   2 straipsnis
   Įsigaliojimas
   Šis sprendimas įsigalioja 2012 m. kovo 8 d.
   
      Priimta Frankfurte prie Maino 2012 m. kovo 5 d.
      
         
            ECB Pirmininkas
         
         Mario DRAGHI
      
   
   
      (1)  OL L 331, 2011 12 14, p. 1.
   
      (2)  OL L 117, 2010 5 11, p. 102.
   
      (3)  OL L 59, 2012 3 1, p. 36.